[pic] | KOMISIJA EVROPSKIH SKUPNOSTI |

Bruselj, 4.10.2007

COM(2007) 567 konč.

2007/0204 (ACC)

Predlog

UREDBA SVETA

o sprejetju avtonomnih in prehodnih ukrepov za odprtje tarifnih kvot Skupnosti za uvoz klobas in nekaterih mesnih proizvodov s poreklom iz Švice

(predložila Komisija)

OBRAZLOŽITVENI MEMORANDUM

Potrjeni zapisnik z dne 2. maja 2007 med službami Komisije in Švicarsko zvezno upravo predvideva konsolidacijo dvostranske preferencialne trgovine s klobasami in nekaterimi mesnimi proizvodi v okviru Sporazuma med Evropsko skupnostjo in Švicarsko konfederacijo o trgovini s kmetijskimi proizvodi[1]. Ta konsolidacija bo nadomestila koncesije, ki jih je Švica na podlagi starih sporazumov podelila le nekaterim državam članicam. Istočasno so za obe pogodbenici predvidene dodatne količine, da bi se upoštevali povečani dvostranski trgovinski interesi za te proizvode, vendar na asimetrični osnovi, pri čemer je treba pozornost nameniti večji trgovini in koncesijskim vrednostim uvoznih kvot v Švico.

Dvostranske trgovinske koncesije iz prilog 1 in 2 k navedenemu sporazumu je zato treba prilagoditi. Vendar so do zaključka dvostranskih postopkov za spremembo Sporazuma potrebni avtonomni in prehodni ukrepi, da se zagotovi razpoložljivost ugodnosti kvote od 1. januarja 2008.

Zato se predlaga, da Svet nemudoma sprejme priložene avtonomne in prehodne ukrepe za odprtje novih tarifnih kvot Skupnosti za uvoz klobas in nekaterih mesnih proizvodov s poreklom iz Švice.

Proračunske posledice: ker bo uvoz potekal po stopnji dajatve nič, se ocenjuje, da ne bo posledic na strani prihodkov.

2007/0204 (ACC)

Predlog

UREDBA SVETA

o sprejetju avtonomnih in prehodnih ukrepov za odprtje tarifnih kvot Skupnosti za uvoz klobas in nekaterih mesnih proizvodov s poreklom iz Švice

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

(1) Skupnost in Švica se strinjata, da je treba trgovinske koncesije za klobase in nekatere mesne proizvode, ki jih je Švica prej dodelila le nekaterim državam članicam, na podlagi starih dvostranskih sporazumov med navedenimi državami članicami in Švico konsolidirati v okviru Sporazuma med Evropsko skupnostjo in Švicarsko konfederacijo o trgovini s kmetijskimi proizvodi[2] (v nadaljnjem besedilu „Sporazum“), odobrenega s Sklepom 2002/309/ES Euratom Sveta in Komisije[3] in ki je začel veljati 1. junija 2002. Konsolidacija teh koncesij bo potekala skupaj s povečanjem preferenc za klobase in nekatere mesne proizvode. To vključuje odprtje novih tarifnih kvot Skupnosti za uvoz različnih proizvodov, ki spadajo pod oznake KN ex 0210 1950, ex 0210 1981, ex 1601 00 in ex 1602 4919, s poreklom iz Švice.

(2) Dvostranski postopki za prilagoditev koncesij iz prilog 1 in 2 k Sporazumu bodo dolgotrajni. Da se zagotovi razpoložljivost ugodnosti kvote do začetka veljavnosti navedene prilagoditve, je ustrezno, da se te tarifne kvote odprejo avtonomno in prehodno in da se navedene tarifne kvote odprejo od 1. januarja 2008 do 31. decembra 2009. To bo pogodbenicam zagotovilo dovolj časa za dokončanje dvostranskih postopkov in poznejših izvedbenih ukrepov.

(3) Podrobna pravila za izvajanje te uredbe in še posebej določb, potrebnih za upravljanje kvot, se sprejmejo v skladu z določbami iz člena 24(2) Uredbe Sveta (ES) št. 2759/75 z dne 29. oktobra 1975 o skupni ureditvi trga za prašičje meso[4].

(4) Da bi bili proizvodi upravičeni do koriščenja tarifnih kvot, morajo biti s poreklom iz Švice v skladu s pravili iz člena 4 Sporazuma –

SPREJEL NASLEDNJO UREDBO:

Člen 1

1. Brezcarinska tarifna kvota Skupnosti za proizvode in količino iz Priloge ter s poreklom iz Švice se avtonomno in prehodno odpre letno za obdobje od 1. januarja do 31. decembra pod zaporedno številko 09.4180. Uporabljati se začne 1. januarja 2008 in preneha veljati 31. decembra 2009.

2. Pravila o poreklu, ki se uporabljajo za proizvode iz odstavka 1, so predvidena v členu 4 Sporazuma.

Člen 2

Podrobna pravila za izvajanje te uredbe se sprejmejo v skladu s postopkom iz člena 24(2) Uredbe (ES) št. 2759/75.

Člen 3

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA

Oznaka KN | Opis blaga | Dajatev, ki se uporablja | Količina v tonah (neto teža proizvoda) |

ex 0210 19 50 | šunka, v slanici, brez kosti, v mehurju ali umetnem črevesu | 0 | 1 900 |

ex 0210 19 81 | kos brezkostnega zrezka, v slanici in dimljen |

ex 1601 00 | klobase in podobni proizvodi, iz mesa, drobovine ali krvi; pripravljena živila na osnovi teh proizvodov: iz živali iz postavk 0101–0104, razen divjega prašiča |

ex 0210 19 81 ex 1602 49 19 | svinjski vrat, v slanici in sušen na zraku, v celoti ali na tanko narezan |

[1] UL L 114, 30.4.2002, str. 132.

[2] UL L 114, 30.4.2002, str. 132. Sporazum, kakor je bil nazadnje spremenjen s Sklepom št. 1/2007 Skupnega odbora za kmetijstvo (UL L 173, 3.7.2007, str. 31)

[3] UL L 114, 30.4.2002, str. 1.

[4] UL L 282, 1.11.1975, str. 43. Uredba, kakor je bila nazadnje spremenjena z Uredbo (ES) št. 1913/2005 (UL L 307, 25.11.2005, str. 2).